סטניסלב צ'רצ'סוב

סטניסלב סלאמוביץ' צ'רצ'סוב (ברוסית: Станисла́в Сала́мович Черче́сов; נולד ב-2 בספטמבר 1963) הוא כדורגלן עבר סובייטי-רוסי ממוצא אוסטי ששיחק בעמדת השוער וכיום משמש כמאמנה של נבחרת קזחסטן. הוא שיחק בין היתר בקבוצות ספרטק מוסקבה ולוקומוטיב מוסקבה. צ'רצ'סוב שיחק גם במדי שלוש נבחרות: ברית המועצות, חבר המדינות העצמאיות ורוסיה. לאחר פרישה ממשחק פעיל עבר לאימון. אימן את נבחרת רוסיה מ־2016 עד 2021, בתקופה הזאת הוא אימן את הנבחרת במונדיאל 2018, אליו היא העפילה אוטומטית כמארחת, בו היא הרשימה רבות והגיעה לראשונה בתולדותיה עד לרבע גמר הטורניר. הוא העפיל עם הנבחרת גם ליורו 2020 אך נחל כישלון עמה כשהנבחרת הודחה כבר בשלב הבתים. סטניסלב צ'רצ'סוב נולד בעיר אלאגיר שבחבל צפון אוסטיה - אלניה בברית המועצות. את קריירת הכדורגלן המקצועי החל בגיל 18 בקבוצת ספרטק אורדז'ניקידזה. בשנת 1984 עבר לשחק בקבוצת ספרטק מוסקבה כשוער שני. במשך 3 שנים בקבוצה שיחק במעט מאוד משחקים - צ'רצ'סוב שהה בצילו של השוער הראשי של הקבוצה רינאט דסאייב. לכן, בשנת 1987 ביקש לעבור לקבוצה אחרת - כדי לקחת חלק פעיל במשחקים. הוא שיחק עונה אחת בקבוצת לוקומוטיב מוסקבה. לאחר מכן חזר לספרטק מוסקבה - הפעם לעמדת השוער הראשון של הקבוצה. בשנת 1990, לאחר הופעה לא מוצלחת של נבחרת ברית המועצות במונדיאל 1990, רענן המאמן את שורות הנבחרת. השוערים הוותיקים רינאט דסאייב ואלכסנדר אובארוב שוחררו מן הנבחרת. במקומם זומנו שני שוערים אחרים - אחד מהם היה סטניסלב צ'רצ'סוב. משחקו הראשון של צ'רצ'סוב במדי הנבחרת הסובייטית היה משחק ידידות נגד טרינידד וטובגו. צ'רצסוב שיחק בשורות הנבחרת 8 משחקים, השתתף במוקדמות יורו 1992, שבעקבותם העפילה הנבחרת הסובייטית לתחרות עצמה. אבל, הנבחרת של ברית המועצות חדלה מלהתקיים בדצמבר 1991 לאחר פירוק המדינה. במקומה הוקמה נבחרת חבר העמים. צ'רצ'סוב זומן לסגל הנבחרת החדשה שהוקמה כשוער שני. הוא לקח חלק בשני משחקים בלבד (משחקי ידידות). הוא היה בסגל הנבחרת ליורו 1992, אך לא שותף באף אחד מן המשחקים. בשנת 1992 הוקמה נבחרת רוסיה וצ'רצ'סוב זומן לסגל שלה - שוב כשוער שני. הוא היה בסגל הנבחרת במונדיאל 1994 והשתתף במשחק אחד - מול נבחרת קמרון. התחרות הבאה בה השתתף צ'רצ'סוב עם נבחרת רוסיה הייתה יורו 1996. הפעם הוא נסע לטורניר כשוער ראשון של הנבחרת. במשחק הראשון בשלב הבתים נגד נבחרת איטליה ספג צ'רצ'סוב שני שערים. מאמן הנבחרת, אולג רומנצב, טען כי שניהם הובקעו בשל טעויותיו של צ'רצ'סוב. במשחק הבא, מול גרמניה, עלה בהרכב דמיטרי חרין במקומו של צ'רצ'סוב. במשחק הזה הבקיעו הגרמנים שלושה שערים לרשת של נבחרת רוסיה. במשחק השלישי, מול צ'כיה, שב צ'רצ'סוב לעמוד בשער של רוסיה, וספג 3 שערים. לאחר יורו 1996 המשיך צ'רצ'סוב להיות חבר בסגל נבחרת רוסיה למשך 6 שנים נוספות, אך זכה להשתתף במשחקים מעטים (שותף בעיקר במשחקי ידידות). כשוער שלישי היה בסגל הנבחרת הרוסית במונדיאל 2002. לא שותף באף אחד ממשחקי הנבחרת בתחרות. צ'רצ'סוב נשוי ויש לו שני ילדים - בת ובן. בנו (אף הוא קרוי סטניסלב צ'רצ'סוב) משחק בעמדת שוער בקבוצת בלטיקה קלינינגרד. שוער השנה בברית המועצות - 1989, 1990 שוער השנה ברוסיה - 1992 אליפות ליגת העל הסובייטית - 1987, 1989 אליפות ליגת העל הרוסית - 1992, 1993 הגביע הסובייטי - 1991/1992 אליפות ליגת העל האוסטרית - 2000, 2001, 2002 מקום שלישי באליפות אירופה בכדורגל עד גיל 19 - 1982 אליפות ליגת העל הפולנית - 2016 הגביע הפולני - 2016 אליפות הונגריה - 2021/2022, 2022/2023 גביע הונגריה - 2022 מדיה וקבצים בנושא סטניסלב צ'רצ'סוב בוויקישיתוף אתר האינטרנט הרשמי של סטניסלב צ'רצ'סוב סטניסלב צ'רצ'סוב, ברשת החברתית פייסבוק סטניסלב צ'רצ'סוב, ברשת החברתית אינסטגרם סטניסלב צ'רצ'סוב, באתר Transfermarkt סטניסלב צ'רצ'סוב, באתר Fussballdaten.de (בגרמנית) סטניסלב צ'רצ'סוב, באתר WorldFootball.net סטניסלב צ'רצ'סוב, באתר National Football Teams סטניסלב צ'רצ'סוב, באתר FootballDatabase.eu פרופיל המאמן, באתר Transfermarkt